ભગવદ્ગોમંડલ ઉકરડીનું અર્થઘટન આ પ્રમાણે આપે છે. ઉકરડી અર્થાત્ એક ખરાબ દેવી, ડાકણ. લગ્ન વગેરે અવસરમાં ઘરથી થોડેક છેટે આ દેવીનું સ્થાપન ઉત્થાપન કરવામાં આવે છે. તેને ઉકરડી નોતરવી ઉઠાડવી એમ કહે છે. ઉકરડી દાટવી એટલે વિવાહ પ્રસંગે જાન આવવાના આગલા દિવસે ઉકરડા કે ભોંયમાં છાનામાના પૈસો સોપારી દાટવાં. આ રીતે મેલા દેવોને આવાહન કરી સ્થાપવામાં આવે છે. ઉકરડી નોતરવી એટલે (૧) દેવતાને આમંત્રણ આપવું. દેવીને પ્રસન્ન કરવી. (૨) લગ્નમાં બૈરાં ગાતાં ગાતાં ઉકરડા આગળ પાણી છાંટી પાપડ, પુરી, સોપારી અને પૈસો મૂકે. દૂધ વેચનારી બાઈ તે લઈ લ્યે ત્યારે સૌ હડેહડે કરે તેવી ક્રિયા કરવી. ઉકરડી ની સરખામણી દીકરીની ઊંમર સાથે કહેવતમાં કરવામાં આવી છે. ‘ઉકરડીને દીકરી વધતાં વાર નંઈ.’ દીકરી જોતજોતામાં ઊંમરલાયક, પરણવા લાયક થઈ જાય છે એ ભાવ અભિપ્રેત છે.